Zsoltárok könyve
A legfontosabb számomra
Zsolt 101,1-8
Lekció: Ézs 11,1-16
„Fegyvert és vitézt éneklek.” – kezdődik Vergilius híres költeménye, az Aeneis. Ez az első mondat megadja az egész eposz témáját. Középpontban Aineiasz, a híres trójai hős áll, aki kitartásával, bátorságával, erejével eljut Itália földjére, és lesz a rómaiak ősatyja. Fegyver és vitézség – ez áll Vergilius művének középpontjában, és kifejezi a római értékrendet. A rómaiak a hatalmat, az erőt és a hősiességet dicsőítették. Az erő emberei voltak, és vasszigorral uralták birodalmukkal a Földközi-tenger vidékét. Énekük fegyverről és vitézről szólt.
Vergiliushoz hasonlóan Dávid is énekelt. Ám ő nem fegyvert és vitézt, hanem kegyelmet és igazságot. Isten birodalmában nem az erő és a hatalom áll a középpontban, hanem Isten lénye és szeretete. A keresztyén ember értékrendjében, szívében más van, mint a világban – erről szól ez a zsoltár.
1. Isten kegyelme és igazsága, mint motiváció

Első olvasásra úgy tűnik, mintha Dávid önmagát védené. „Gondom van a tökéletes útra, a gonoszt eltüntetem, a jót szeretem.” – hát nem magát dicséri Dávid, és állítja például mások elé? Nem önteltségről és önigazultságról szólnak e sorok? Egy ismert emberről önéletrajzi könyvét tartottam egyszer a kezemben. A könyv nagy része a gyerekkortól mesélte el az illető karrierjét. Az utolsó fejezet azonban másról szólt: mindarról az adakozásról, jótékonykodásról, segítségről, amit ő véghezvitt. Oldal-oldal után sorolta fel a különböző ténykedéseket, és rengeteg oklevél hirdette a szerző jószívűségét. Nagyon furcsa volt a szerző saját tollából olvasni ezt a dicshimnuszt. Vajon Dávid nem ugyanezt teszi?
Éppen ezért fontos nagyon az első mondat, amivel Dávid kezdi a zsoltárt: „Kegyelmedről és igazságodról éneklek, neked zengek éneket, Uram!” Ez a mondat adja meg a kulcsot a zsoltár értelmezéséhez. Ő nem magáról énekel, nem a saját dicséretét zengi. Hanem Isten van szívének középpontjában. Isten szeretete és igazsága ragadta meg a szívét, és ez indítja őt más életre. Nem egy tökéletes ember dicsekvéséről olvasunk, hanem egy Isten t szerető ember vallomásáról, amiben életét és elhatározását tárja fel elénk. Isten lénye az a lámpa, amely megvilágítja Dávid szavait, és segít nekünk belátni szívének mélyére.
Miért törekszik Dávid a jóra, és gyűlöli a gonoszt? Először is azért, mert Isten kegyelmes. Az itt használt héber szó a heszed, ami leginkább Isten szövetséges szeretetéről beszél. Nem Isten általános jóságát emeli ki Dávid, ami például megnyilvánul abban, hogy felhozza a napot az istentelenekre is. Hanem arról a mély szeretetkapcsolatról, amely Isten és népe között van. Arról az elszakíthatatlan elkötelezettségről beszél, amellyel Isten elkötelezte magát, hogy minden választott gyermekét örökké szeretni fogja. Ez a szeretet mutatkozott meg Jézus Krisztusban, aki eljött, hogy megmentsen minket bűneink fogságából. Ez a szeretet késztette őt arra, hogy ne forduljon el tőlünk, mint undorító leprásoktól, lázadó lelki csőcseléktől, Isten helyett önmagunkat szerető és szolgáló heréktől. Ez a szeretet indította, hogy ártatlanul szembenézzen az Atya izzó haragjával, a kárhozat tüzével, és testében-lelkében szenvedjen a kereszten. E szeretet miatt küldte el a Szentlelket, hogy lelkünket megtisztítsa, a halálból életre keltse, és erőt adjon, hogy ne a gonoszságnak szolgáljon. Ez a szeretet mutatkozik meg a mindennapjainkban: a kapott pihenésben, az elvégzett munkában, a finom ételben, a szórakoztató kikapcsolódásban, a testvéri törődésben, a szolgálat lehetőségében.
Polikárp, Szmirna püspöke János apostol tanítványa volt. Kr. u. 155-ben halt mártírhalált. Ekkor már nagyon idős volt, és a felbujtott szmirnai tömeg követelte, hogy Polikárpot kerestessék meg, és végezzék ki. Polikárp nem menekült el. A kivégzés előtt a római helytartó felajánlotta neki a szabadulás lehetőségét, ha nyilvánosan megtagadja Krisztust. Az idős keresztyén a következőt válaszolta: „Nyolcvanhat éve szolgáltam őt [Krisztust], és soha nem tett semmi rosszat velem. Akkor hát hogyan káromolhatnám a királyomat, ami megváltott engem?”
 Polikárp kezében ott volt a szabadulás lehetősége. Szeme előtt mégis csak egy dolog lebegett: Isten jósága és szeretete, amely végigkísérte életének minden napját Krisztusban. E szeretet nem is engedte, hogy megtagadja megváltóját.
Isten szeretete mellett Dávid lát még egy másik tulajdonságot: Isten igazságát. Amikor mi Isten igazságára gondolunk, inkább valami kellemetlen dolog jut eszünkbe. Isten igazsága számunkra hasonló egy nem együttérző bíró vagy egy rideg hivatalnok szabálykövetéséhez. Igen a törvényt be kell tartani, de ez az igazság olyan hideg, idegen, távoli. Pár hónappal ezelőtt történt, hogy a kocsimon nem volt autópályamatrica, és véletlenül eltévesztettem a lehajtót, és eggyel később hajtottam le a pályáról. Mondani sem kell, hogy négy nap után már jött is a csekk a vastag büntetésről. Felhívtam az ügyfélszolgálatot, elmondtam a történetet, mire az ügyintéző azt mondta: „Sajnálom, ezt ellenőrizni nem tudjuk, és kivételt sem tudunk tenni.” Majd mondtam, hogy nézze meg, hogy az elmúlt években hányszor vettem matricát, és soha nem kaptam még büntetést – ez tényleg csak egy emberi tévedés volt. A válasz újra ez volt: „Sajnálom, nem tudunk kivételt tenni.” Sokszor talán az igazság ezt a szabályt betartó ridegséget jelenti számunkra.
Ám az igazság nem ilyen. Az igazság Isten egyik tökéletessége. Nem egy kellemetlen dolog, hanem egy szép jellemvonás. Nem mond ellent Isten szeretetének vagy más tökéletességének, hanem épp ellenkezőleg: összhangban van azokkal. Isten igazsága azt jelenti, hogy ő nem tud hamis lenni. Nem tudja magát megtagadni, nem tud gonoszságot tenni. Ő mindig hű marad magához, jelleméhez. Holnaptól nem fogja megszeretni a hazugságot, becstelenséget, romlottságot, erkölcstelenséget. Egy korrupt politikus vagy futballbírót megvetünk. Ám Istent ez a veszély nem fenyegeti. Holnap is – mint ahogy ma vagy tegnap – szeretni fogja törvényét, és be fogja azt tartatni. Isten igazsága széppé teszi Istent, mert bízhatunk az Ő jellemének állandóságában.
Nos, nem könnyű egyszerre kegyelmesnek és igazságosnak lenni. Sokszor mi a kegyelmet az igazság rovására képzeljük el. Amikor kértem az ügyintézőt, hogy tekintsen el a matrica hiánya miatti pótdíj befizetésétől, akkor valójában arra kértem, hogy az esetemben nézze el e törvény alkalmazását. Ha erre nincs lehetőség, akkor az ügyintézőnek nem sok választása van: ragaszkodik a bírság befizetéséhez. Vagy van még egy lehetőség: kifizeti a bírságot saját pénzéből helyettem. Ez lenne az igazságos kegyelem. Őrültségként hangzik, igaz? Hogyan lenne kész bárki is arra, hogy egy idegen jogos büntetését kifizesse, nem? Ám Krisztus nem ugyanezt tette? Jézus Krisztus, aki „teljes volt kegyelemmel és igazsággal” (Jn 1,14) pont a jogos törvényszegők büntetését vállalta át a saját költségén. Számára nem voltunk semmivel szeretetreméltóbbak, mint ahogy én tűnhettem az ügyintézőnek a telefonban, sőt! A büntetés sem volt kisebb annál, mint amit én fizettem a társaságnak, sőt! Jézus mégis úgy könyörült rajtunk, hogy Isten igazsága egy pillanatra sem csorbult meg. Az igazsághoz való ragaszkodásában pedig még felfoghatatlanabb módon mutatta meg az ő kegyelmét és szeretetét: nemcsak a napi kenyérben vagy a pihentető éjszakában, hanem önkéntes szenvedésében és haláltusájában! Amikor látjuk ezt a Krisztust, Isten igazságát és szeretetét látjuk benne, és mindkettő édes lehet nekünk. Hát nem illő, hogy ez az Isten megmozdítsa szívünket? Nem illő, hogy erről az Istenről énekeljünk?
2. Elkötelezettség a jó mellett

Ám Dávid nem csupán énekel, hanem szíve tettekre mozdul. Három nagy dolog fakad az Isten iránti csodálatából: (1) elkötelezi magát Isten és az ő igazsága mellett, (2) gyűlöli a bűnt, és (3) szereti az igazakat, Isten népét.
Először is tehát Dávid elkötelezi magát Isten és az ő igazsága mellett. „2Gondom van a tökéletes útra. Mikor jössz el hozzám? Tökéletes szívvel akarok járni házamban. 3Nem vetem rá szemem hiábavaló dologra. … 8Reggelenként kipusztítom a bűnösöket az országból, kigyomlálok az ÚR városából minden gonosztevőt.”
Dávidnak van egy világos célja: tökéletesen, azaz feddhetetlenül akar járni. Figyelni akar lelkiismeretére, ismeri Isten törvényét, amelyből tudja, hogy mi a jó és mi a rossz. Nem akar két úton sántikálni, nem akar már a szívében sem bűnös gondolatokat megtűrni. Nem akar gonoszt cselekedni. Hanem azt, ami jó, ami Istennek kedves, ami tökéletes. Dávidnak olyan istene van, aki igazságos, és nem fér össze a hamissággal. Olyan Istene, aki egyszülött Fia életét adta, hogy ő élhessen. Dávid ezzel az Istennel akar közösségben élni – ezért nem akar gonoszra gondolni, nézni, gonoszt beszélni vagy tenni.

Soknak tűnik ez? Túl erős ez az elhatározás? Ha így gondoljuk, velünk van a baj. Talán könnyen elsöpörnénk ezeket az elhatározásokat azzal, hogy „Úgyse tudok tökéletesen élni. Legjobb törekvésem ellenére is fogok bűnt elkövetni.” Ám ezzel a gondolkozással megcsúfoljuk Istent. Így valójában feladjuk a lelki harcot. Ezzel azt mondjuk, hogy „ha nem megy teljesen, ne is próbáld egyáltalán”. Igent mondunk szívbeli bűnökre, elmossuk a határt jó és rossz között. Elvesztjük a küzdelmet már a rajtvonalnál, hiszen már csak törekedni sem törekszünk a feddhetetlenségre.
Ó, nem, szeretett gyülekezet, ezt nem hagyhatjuk. Emlékeztetlek, hogy Dávid Istene a mi Istenünk. A mi Urunk is a kegyelem és igazság Istene, akinek nem lehet köze a bűnhöz. Akit nem lehet fél szívvel szolgálni – úgy, hogy a szánkkal valljuk, de szívünkben a világnak, a pénznek vagy bármi másnak teret engedünk. A korrekciót ezen a ponton kell elkezdeni: hajlandó vagy-e elkötelezni magad a feddhetetlenségre? Hajlandó vagy-e követni a lelkiismeretedet, és távol tartani magadat mindattól, ami gonosz? Hajlandó vagy-e nem elkenni a döntéseidet, hanem azt tenni, ami jó és Istennek kedves? Hajlandó vagy-e arra, hogy ne köss kompromisszumot a bűnnel? És ha elbuktál, hajlandó vagy-e bűnnek nevezni tetteidet, és nem takargatni, mentegetni bukásaidat?
Egy ideje próbálom magam emlékeztetni a reggeli imádságaimban arra, hogy az időm Istené, és nem tehetek vele bármit, hanem neki kell elszámolnom a perceimmel. Sokszor elbukok, amikor nem jól osztom be és töltöm ki az időmet. Ám újra és újra próbálok visszatérni ahhoz az elhatározáshoz, hogy ez így nem mehet, hanem azt akarom teljesen csinálni az időmmel, ami Istennek kedves. Két úton járva nem lehet Istennek szolgálni. Mi van a szívedben? Gondod van a tökéletes útra? Megújítod rendszeresen elkötelezettségedet? Vezetőként példa vagy az alattad lévők előtt?
3.  Gyűlölni a bűnt
Másodszor Dávid elutasít minden bűnnel való közösséget: „3… Gyűlölöm a pártoskodók cselekedetét, ne ragadjon rám! 4A csalárd szív távol van tőlem, a gonoszt nem ismerem. 5Elhallgattatom azt, aki titkon rágalmazza felebarátját; azt, aki lenézi a másikat, és aki kevély szívű, el nem szenvedhetem. … 7Nem lakhat házamban az, aki csalárdságot művel; aki hazugságot szól, nem állhat meg szemem előtt.” 

Négy nagy bűncsoportot említ Dávid.
 Először is a „pártoskodók cselekedetét”, vagy inkább „az istentelen/hitetlen emberek [héb. Beliál] tettét”. Ez magában foglal minden becstelenséget, megbízhatatlanságot. Dávid nem akar hűtlen lenni a rábízottakkal. Tartani akarja magát a szavához, ha valamit megígért. Nem akar becstelenül nyerészkedni. Becsületesen akar élni és dolgozni.
Másodszor beszél a „csalárd szívről”. A csalárd szó jelenti a szándékos gonoszságot, a másnak való károkozást vagy azt a szándékos közönyt, amikor nem hárítok el valami jót, hanem gonoszt cselekszem. Minden olyan helyzetet, amikor tudomással nem azt teszem, ami a jó, hanem szándékosan a helytelent, a bűnt, a gonoszt választom.
Harmadszor említi a rágalmazást, ami minden ártó, gonosz beszéd –a szándékos hazugság keltése, terjesztése, továbbadása másról. Ám ide tartozik a pletyka is, amikor lehet, hogy amiről beszélek igaz, ám nincs igazán közöm hozzá, pláne, hogy azt mással is megosszam, vagy azon csámcsogjam. Dávid nem akar az ilyen rágalmazó, pletykálkodó, más dolgába avatkozó beszédbe belefolyni, sem az ilyen emberek társaságában lenni.
Negyedszer beszél arról, aki „lenézi a másikat, és aki kevély szívű”. Ez a világban sokszor nem hátrány, hanem előny. A magabiztos, agresszív stílusú ember sokszor sokra viszi az életben. Ám Isten országában ez korántsem jár kitüntetéssel. A felfuvalkodás a Sátán bűne, és semmi köze Jézus Krisztus szelídségéhez és alázatához. 
Mindezek a bűnök nem ismeretlenek a mai világban. Ott vannak környezetünkben, családunkban, munkahelyünkön, a szomszédokkal vagy rokonokkal való beszélgetésben. Akár naponta kerülhetünk olyan helyzetbe, amikor a becsületességünk tétetik próbára, vagy az, hogyan viszonyulunk a hallott pletykához. Isten szentje mindezeknek nem adhat helyet az életében. Sőt, ami érdekes, hogy nem bátorít másokat ebben, sem nem közösködik az ilyen emberekkel. Az igazság és Isten törvényének szeretete semmit sem jelent, ha az engem illető helyzetekben nem állok ellen a hamisságnak vagy becstelenségnek. A lényeg valahol az, hogy meglássam: amit teszek, ami ellen felszólalok, akikkel közösséget vállalok, mint bizonyságot tesz Istenről.
4. Az igazakat szeretni
Végül harmadszor Dávid szereti Isten népét: „6Szemmel tartom a föld hűségeseit, hogy mellettem lakjanak. Aki a tökéletesség útján jár, az szolgál engem.” Az előbb azt láttuk, hogy Dávid nem közösködik a gonoszokkal, most viszont azt, hogy örömmel van az igazak társaságában. 
Ez felhívja a figyelmünket a közösség felelősségére. Nem mindegy, kikkel vagyunk társaságban, kik a tanácsadóink, kikkel töltjük időnk nagy részét, milyen hatás ér az emberektől. Bűn világi barátokkal, családdal, munkatársakkal együtt lenni? Dehogy! Azonban figyelned kell arra, hogy milyen hatás ér. Kik a tanácsadóid, milyen gondolatokat erősítenek benned, milyen közeget teremtenek körülötted. A keresztyén embernek szeretnie kell a keresztyéneket, a gyülekezeti testvéreket. Nem engedheti kapcsolatait elsekélyesedni. Nem engedheti az őszinteséget megcsorbulni a testvéri közösségben. Úgy gondolom, intő jel, ha az, akinek tanácsára leginkább fogékony vagy, nem szereti az Urat. Éppen ezért miért ne vizsgálnád felül most magadban a testvéri kapcsolataidat? Miért ne néznél szembe a Szentírás lelki tükrével, és kutatnád, hogy tényleg őszinte vagy-e? Tényleg elmondod-e harcaidat: nemcsak a felszínen, hanem a mélyen is? Tényleg tudsz-e lelkileg „meztelen” lenni legalább néhány közeli testvér előtt? Tényleg szánsz-e időt, akár más kárára, hogy testvéreiddel együtt légy vagy együtt szolgálj? 
A közösségnek pedig van egy fontos alkalmazása a családok, és elsősorban az édesapák számára. Dávid itt, mint Istent félő vezető beszél, és szavai így az édesapákra különösen vonatkoznak. Nem mindegy, hogy milyen közösséget és befolyást engedsz meg a családtagjaid számára. Felelős vagy azért, hogy gyermekeid (vagy akár feleséged) kikkel tölt el sok időt, ki gyakorol rájuk befolyást. Távol kell tartanod őket lehetőséged szerint az istentelenektől, és ösztönöznöd azt, hogy jó társaság gyakoroljon hatást rájuk. Dávid az ország élén, te családod vagy munkahelyed vezetőjeként felelős vagy ezért.
Így kellene minden keresztyén és minden vezető életének zengnie Isten igazságát és szeretetét. Ám sajnos a földön sokszor nem tapasztaljuk ezt. Sok igazságtalanság, becstelenség van szemünk előtt. Még ha van is egy-egy kiemelkedő vezető vagy jó kezdet, sokszor a korrupció, erkölcstelenség, becstelenség később felülkerekedik – a munkahelyen, a politikában vagy akár az egyházban. Ám a jó hír az, hogy van egy olyan hűséges vezető, aki nem hibázik, és nem romlik meg. Jézus Krisztus teljes „kegyelemmel és igazsággal”. Az ő országához tartozókon mindig ott a szeme, nem hagyja cserben őket, és nem csapja be őket. Te vajon hozzá tartozol-e? És amikor eljön a nap, amely elhozza az örökkévalóságot, vajon a te helyed az ő boldog országában lesz? Kívánom, hogy ezen a választáson már most kezdj el gondolkodni, és amíg még lehet, térj az ő uralma alá! Ámen.
� Idézi John Piper: Desiring God, 271. old.


� Itt használtam James M. Boice összefoglalását. Psalms, vol. 2 (42-106), 821. old.

